b'\n_START_ARTICLE_\nMaija Grotell\n_START_PARAGRAPH_\nMaija (Majlis) Grotell (19. elokuuta 1899 Helsinki \xe2\x80\x93 6. joulukuuta 1973 Pontiac, Michigan, Yhdysvallat) oli suomalais-yhdysvaltalainen keraamikko ja opettaja. Grotell teki el\xc3\xa4m\xc3\xa4nty\xc3\xb6ns\xc3\xa4 Yhdysvalloissa ja sai vuonna 1934 maan kansalaisuuden. H\xc3\xa4net tunnetaan \xe2\x80\x9dYhdysvaltain keramiikkataiteen \xc3\xa4itin\xc3\xa4\xe2\x80\x9d._NEWLINE_Grotell valmistui Taideteollisuuskeskuskoulusta mutta ei l\xc3\xb6yt\xc3\xa4nyt alansa ty\xc3\xb6t\xc3\xa4 Suomesta. H\xc3\xa4n muutti vuonna 1927 New Yorkiin opiskellakseen New York State College of Ceramicsissa. Vuodesta 1927 vuoteen 1938 h\xc3\xa4n my\xc3\xb6s toimi alan opettajana useissa New Yorkin oppilaitoksissa. Vuonna 1938 Grotell siirtyi Bloomfield Hillsiin Michiganiin, jossa h\xc3\xa4nest\xc3\xa4 tuli Cranbrook Academy of Artin keramiikkaosaston p\xc3\xa4\xc3\xa4llikk\xc3\xb6. Yksi h\xc3\xa4nen kollegojaan Cranbrookissa oli arkkitehti Eliel Saarinen. Grotell j\xc3\xa4i Cranbrook Academysta el\xc3\xa4kkeelle vuonna 1966._NEWLINE_Grotellia pidettiin innovatiivisena ja lahjakkaana opettajana, ja erityisen tunnettu h\xc3\xa4n oli lasitusteknisist\xc3\xa4 kokeiluistaan. Saarisen ehdotuksesta h\xc3\xa4nen lasitetekniikkaansa k\xc3\xa4ytettiin General Motors Technical Center -rakennuksen keraamisessa ulkosein\xc3\xa4ss\xc3\xa4 Warrenissa Michiganissa. Grotell palkittiin uransa aikana useilla tunnustuksilla, muun muassa Barcelonan vuoden 1929 maailmann\xc3\xa4yttelyss\xc3\xa4 h\xc3\xa4n sai Diploma di Colabradorin, Pariisin vuoden 1937 maailmann\xc3\xa4yttelyss\xc3\xa4 hopeamitalin sek\xc3\xa4 vuonna 1966 Cranbrook Academy of Artin Faculty Medalin. Postuumisti h\xc3\xa4n sai vuonna 1999 National Council on Education for the Ceramic Artsin my\xc3\xb6nt\xc3\xa4m\xc3\xa4n Excellence in Teaching -tunnustuksen. Grotell piti useita yksityisn\xc3\xa4yttelyit\xc3\xa4, muun muassa Chicagon Taideinstituutissa (1950), Cranbrookin museossa (1952), Syracusen yliopiston Joe and Emily Lowe Art Centeriss\xc3\xa4 sek\xc3\xa4 Museum of Contemporary Craftsissa (1967) New Yorkissa. H\xc3\xa4nen t\xc3\xb6it\xc3\xa4\xc3\xa4n on monien museoiden kokoelmissa.'